[http://www.mediapool.bg/show/?storyid=119226&srcpos=11](http://www.mediapool.bg/show/?storyid=119226&srcpos=11" \t "_blank)

Лична позиция

**Защо доказан щатен сътрудник на ДС продължава да е зам.-председател на БАН?**

Лазарин Лазаров, д-р на химическите науки, САЩ
10 Юли 2006

|  |
| --- |
|  |

Въпреки че все още има спорове върху пълното и безусловно отваряне на архивите на бившата ДС, може да се счита, че българската общественост е достигнала консенсус за необходимостта публични личности – депутати и висши ръководни лица от изпълнителната и съдебните власти – да бъдат проверявани за чисто минало.

Както е известно, Законът за достъп до документите на бившата ДС предвиждаше една комисия да провери всички 1225 депутати от ВНС, и от 36-, 37- и 38-то НС, дали са имали някакво сътрудничество. В доклада на тази комисия от май 2001 г се съобщават имената на 53 доказани щатни и нещатни сътрудници. Между тях са имената на двама член-кореспонденти на БАН – Александър Янков и Константин Косев. И двамата са били щатни сътрудници на 1-во Главно управление на ДС през седемдесетте години съгласно наличните ведомости за получаване на заплата.

Както знаем, след тези проверки последва период, в който въпросът за бившето сътрудничество на публични лица и отварянето на архивите остана приглушен и на заден план при разбития двуполюсен модел на държавно управление. Този въпрос, обаче, придоби напоследък отново значение и стана предмет на публични дискусии във връзка с присъединяването към ЕС.

Особено се дискутира присъствието на сътрудници на бившата ДС в медиите. А как стоят нещата за това присъствие в българската академична наука?

Може би малко знаят, че броят на такива бивши сътрудници сред учените от БАН и ведущите университети е особено висок. Това се дължи до голяма степен на обстоятелството, че безскрупулната ДС имаше практиката да вербува почти всички учени, заминаващи на специализация в капиталистическа страна за повече от една година, да сътрудничат за научно-техническо и друго разузнаване и за събиране на сведения за чужденци.

Много от така вербуваните нещатни сътрудници са изпълнявали доста неохотно и формално задачите си и то само по време на престоя им в чужбина. Но други са се вживявали в ролите си и са установявали постоянно сътрудничество, като са ставали и щатни сътрудници на 1-во ГУ. Събирани са сведения за всички западни по-образовани чужденци; специализанти на издръжка на чуждата страна са събирали и предавали сведения за своите ръководители и колеги.

От една страна, може да се счита, че сътрудниците на бившата ДС в науката не са така “обществено опасни”, доколкото не са на ръководни постове и не участват в политическия живот. Но от друга страна, взимайки предвид хуманитарния характер на науката, тяхното присъствие на висши ръководни постове (ректори, членове на Президиума на БАН и на ВАК), както и на длъжности изискващи пряк контакт със студенти и аспиранти, е изключително нежелателно.

Българската наука не може да изпълнява истинското си хуманно предназначение, да се интегрира с европейската и да възпитава млади учени, с такива хора.

Изваждането на досието на чл.-кор. Константин Косев го заварва на поста заместник-председател на БАН. В медиите по това време почти няма отразени някакви обществени реакции спрямо този факт. Като че ли случаят с Янков и Косев бързо се забравя в научните среди. Повечето ръководства – на БАН, на университетите, на Съюза на учените - като че ли приемат, че в научната професия такива издирвания са излишни и че такива минали действия остават извън обсега на научната и гражданска етика.

Докато Александър Янков остава до голяма степен извън обществения и научен живот, Константин Косев, обаче, съвсем скоро, през 2003, е избран за академик. Въпреки че в критериите за избор фигурира и участието в “държавни органи”, работата му като бивш щатен служител на ДС очевидно въобще не е била разглеждана.

И така се стига до общото събрание на БАН на 25.10.2004 г., когато председателят на БАН акад. Иван Юхновски предлага акад. Константин Косев да бъде преизбран за заместник-председател на БАН. Може ли да се допусне, че председателят не е знаел за принадлежността му към бившата ДС, отразена и дискутирана в медиите три години преди това? Няма публикуван никакъв документ, от който да се види как е била дискутирана кандидатурата на акад. Косев в Общото събрание. В съвсем краткото комюнике на БАН по този повод се казва само, че членове на събранието изразили становища по предложението и проличала тяхната поддръжка. Акад. Косев е бил избран (без да се съобщава точният резултат от гласуването).

Мрежата от бивши сътрудници на ДС е замесена в корупцията, сенчестия бизнес и престъпността. Тази служба на тоталитарния режим допринася много за злепоставянето на България в международен мащаб. Бивши щатни сътрудници на висши ръководни постове в държавни организации не могат да не бъдат обект на обществено внимание и подозрителност. Такива лица представят България и на редица международни форуми, а не може да се очаква, че известните и доказани у нас, не са известни и в чужбина.

Ето един пример, който, според мен, отразява облика на бившата ДС и публични изяви на бивши нейни служители, които не могат да останат международно незабелязани: Миналия месец у нас бе на посещение президентът на фондация “Александър фон Хумболт” проф. д-р Волфганг Фрювалд. Това е фондацията, дала възможност на стотици български учени да работят по две години в най-реномираните немски институти и университети при много добро заплащане.

Проф. Фрювалд беше награден с почетния знак на БАН “Марин Дринов с лента” и отличието му бе връчено на церемония на 20 юни от заместник-председателя на БАН – акад. Константин Косев. Т.е от човек, който е бил Хумболтов стипендиант две години и същевременно е доносничил за своите немски колеги като нещатен, а по-късно като щатен сътрудник на бившата ДС. Трябва ли да си въобразяваме, че германските власти не знаят за това? Няма ли някакъв цинизъм в този акт?

Аз мисля, че чашата наистина прелива с това, което стана само няколко дни след това. На 26. юни министър-председателят Сергей Станишев подписа Заповед за назначаване на нов Президиум на ВАК. И новоназначен член на този Президиум е – кой мислите? – акад. Константин Косев!

Президиумът на ВАК е органът, който осъществява методично ръководство и контрол на системата за оценка на постиженията на българските учени. А развитието на българската наука се обуславя именно от тази система. Как ли ще погледне акад. Косев, ако някой негов колега “от доброто старо време” трябва да бъде атестиран от ВАК?

Аз мисля, че историята на акад. Константин Косев добре илюстрира защо българската общественост трябва да знае кой и как е сътрудничил на бившата ДС. И защо такива хора не би трябвало да бъдат на висши ръководни постове в държавни организации, включително в науката.

Голямото болшинство на българските учени и граждани не следят и не знаят за този и други подобни случаи. Не трябва ли един път завинаги да се пресече достъпът на някои сътрудници на бившата ДС до най-висши постове? Полезно и необходимо е този случай да придобие публичност чрез медиите. Ние не знаем много неща – нека акад. Костов да каже как ги вижда. Нека председателят на БАН, акад Юхновски, да каже какво е имал предвид, като го е предложил за свой заместник.

Ние не можем да не отчетем, че ДС е бил един безскрупулен репресивен орган на отречения тоталитаризъм и да не изискваме човек като акад. Константин Косев да не може да бъде Зам.-председател на БАН и член на Президиума на ВАК.